**ZBIRKA VPRAŠANJ IN ODGOVOROV, VEZANIH NA IZDELAVO OCEN POŽARNE OGROŽENOSTI**

# Vprašanje:

Ali se skladišče plina na prostem ob stavbi upošteva kot snov, ki poveča požarno ogroženost v stavbi?

**Odgovor:**

Skladišče plina na prostem, ob stavbi ni sestavni del ali požarni sektor stavbe, za katero se izdeluje ocena požarne ogroženosti stavbe in ne more vplivati na končno oceno požarne ogroženosti za to posamezno stavbo.

# Vprašanje:

Primer je večstanovanjska stavba, v sedmih etažah, v celoti en požarni sektor. Večina stanovanj ima po eno jeklenko UNP plina propan-butan v kuhinji, kar presega mejno količino nevarnih snovi v požarnem sektorju (po tabeli). Kam spada ta stavba po dejavnosti (DPV3)?

**Odgovor:**

Pri osnovnem dejavniku DPV3, dejavnost v stavbah, se upošteva prevladujoča dejavnost v stavbi glede na njeno površino. Iz podatkov v vprašanju izhaja, da je to stavba za individualno bivanje, v posameznem stanovanju se nahaja po ena jeklenka UNP, verjetnost sočasnega vžiga je zelo majhna, večstanovanjsko stavbo bi lahko, na osnovi teh podatkov, uvrstili v stavbo z zmerno požarno obremenitvijo.

# Vprašanje:

Katero vrednost DPV6 se uporabi v primeru, ko je bruto tlorisna površina stavbe manjša od 500 m2?

**Odgovor:**

V pravilniku je določeno, da se dejavnik DPV6 upošteva le pri stavbah z bruto tlorisno površino (BTP) več kot 500 m2. Pri bruto tlorisni površini, manjši od 500 m2, se dejavnik DPV6 ne upošteva, nima nobene vrednosti.

# Vprašanje:

Kolikšno etažnost stavbe se upošteva pri izračunu požarne ogroženosti v primeru, ko gre za proizvodni objekt, v katerem je pritlični del v celoti proizvodnja, v prvem nadstropju pa so pisarne. Prvo nadstropje predstavlja samo 20 % površine pritličja.

**Odgovor:**

Za ustrezno pripravo odgovora je bilo treba pridobiti odgovor Ministrstva za okolje in prostor, pristojnega za graditev. Iz njihovega odgovora izhaja, da Uredba o razvrščanju objektov (Uradni list RS, št. 37/18) v četrtem členu določa, da se za razvrščanje stavb glede na njihovo zahtevnost uporablja izraz etaža, ki pomeni etažo v skladu s standardom SIST ISO 6707-1:1998. Omenjeni standard določa, da je etaža prostor med dvema zaporednima stropnima konstrukcijama ali med zadnjo stropno konstrukcijo in streho. Uredba v drugem členu določa, da kadar gre za večnamenski objekt, se klasificira vsaka funkcionalna enota enake namembnosti, celotni objekt pa se klasificira po njegovem pretežnem namenu. Če je pretežni del stavbe (več kot polovica) enoetažni, se šteje, da ima stavba eno etažo, pripadajoči del z dvema etažama pa se šteje kot galerija.

# Vprašanje:

Ali je treba izdelati oceno požarne ogroženosti za gradbeni inženirski objekt – rezervoar za plin ob stavbi ali se jo združuje z oceno požarne ogroženosti stavbe in kako?

**Odgovor:**

Oceno požarne ogroženosti stavbe se izdela za stavbe, ki so skladno s predpisi o razvrščanju objektov uvrščene na področje 1 Stavbe in za katere je treba skladno s predpisi o požarnem redu izdelati požarni red. Izdelava ocene požarne ogroženosti stavbe je obvezna in se izdela za posamezno stavbo.

Ocene požarne ogroženosti se lahko izdelajo tudi za gradbene inženirske objekte, ki so skladno s predpisi o razvrščanju objektov uvrščeni na področje 2 Gradbeni inženirski objekti, če je to potrebno za izvajanje dejavnosti varstva pred požarom. Izdelava ocene požarne ogroženosti gradbenega inženirskega objekta ni obvezna.

# Vprašanje:

V kompleksu podjetja je 22 stavb z različnimi namembnostmi. Ali je treba za vsako stavbo izračunati oceno požarne ogroženosti in potem, glede na izračun, za izvajanje ukrepov upoštevati najbolj neugoden izračun?

**Odgovor:**

Izdelava ocene požarne ogroženosti stavbe je obvezna za posamezne stavbe, ki so skladno s predpisi o razvrščanju objektov uvrščene na področje 1 Stavbe in za katere je treba, skladno s predpisi o požarnem redu, izdelati požarni red. Na območju, kjer je več stavb, se izdela več ocen požarne ogroženosti, za vsako posamezno stavbo posebej, ocen se ne združuje.

# Vprašanje:

Kdaj se v večstanovanjski stavbi upošteva vrednost, kjer je vertikalna povezava ločena od drugega dela stavbe z dimno oviro?

**Odgovor:**

Ko je vertikalna povezava (stopnišče), od ostalega dela stavbe ločena z gradbenim elementom (za katerega se ne zahteva požarne odpornosti ali razreda gorljivosti), ki vsaj v prvi fazi razvoja požara prepreči prenos dima.

# Vprašanje

Katero vrednost DPV 9 upoštevamo, ko gre za stavbo z eno etažo?

**Odgovor:**

Če je stavba v eni etaži, vertikalnih povezav ni, dejavnik DPV9 se ne upošteva, nima nobene vrednosti, ne vpliva na povečanje ocene požarne ogroženosti.

# Vprašanje:

Stavba ima uporabno dovoljenje in je bila ocena požarne ogroženosti določena že v študiji požarne varnosti? Ali tudi za te primere veljajo določbe pravilnika?

**Odgovor:**

Do uveljavitve Pravilnika o požarni varnosti v stavbah (Uradni list RS, št. 31/04, 10/05, 83/05, 14/07, 12/13 in 61/17-GZ1), ki v 18. členu določa, da ocena požarne ogroženosti ni sestavni del študije ali zasnove požarne varnosti, so morali oceno požarne ogroženosti izdelati tudi načrtovalci ukrepov varstva pred požarom pri graditvi in rekonstrukciji objektov, za katere je bila obvezna izdelava študije požarne varnosti. Oceno požarne ogroženosti se je izdelalo po Pravilniku o metodologiji za ugotavljanje ocene požarne ogroženosti (Uradni list RS št. 70/96, 5/97-popr. In 31/04) (v nadaljnjem besedilu: stari pravilnik). V tem pravilniku je bilo tudi določeno, da se morajo ocene požarne ogroženosti spremeniti vedno, ko nastanejo spremembe pri virih ogrožanja. Ocena požarne ogroženosti ni bila vezana na uporabno dovoljenje in se je lahko tudi spreminjala.

V Pravilniku o izdelavi ocen požarne ogroženosti (Uradni list RS št. 180/20), ki velja od 19. decembra 2020, je v 12. členu določeno prehodno obdobje. Za stavbe, za katere je že izdelana ocena požarne ogroženosti po starem pravilniku, je le-te treba izdelati ali uskladiti z določili novega pravilnika v obdobju treh let po njegovi uveljavitvi

# Vprašanje:

Kako je z izdelavo ocene požarne ogroženosti za stavbo, če so v npr. stanovanjski stavbi tudi poslovni prostori? Lastniki poslovnih prostorov bi želeli narediti oceno požarne ogroženosti in požarni red samo za poslovne prostore.

**Odgovor:**

Oceno požarne ogroženosti stavbe se izdela za posamezno stavbo kot celoto, ne za posamezne prostore. Izdelajo jo lahko lastniki ali uporabniki sami ali od njih pooblaščena oseba.

Še vedno velja, da lastniki ali uporabniki stavb, v katerih je več lastnikov ali uporabnikov, lahko izdelajo skupni požarni red. Če lastniki ali uporabniki stavbe izdelajo skupni požarni red, ni treba izdelovati posameznih požarnih redov oziroma se v posameznih požarnih redih določijo le vsebine, ki niso določene v skupnem požarnem redu.

# Vprašanje:

Ali se medetažo upošteva kot etažo (če je medetaža namenjena samo stopnišču, drugih površin ni v medetaži)?

**Odgovor:**

Če je pretežni del stavbe (več kot polovica) enoetažni, se šteje, da ima stavba eno etažo, pripadajoči del z dvema etažama pa se šteje kot galerija.

# Vprašanje:

Kako je v primeru, ko ima v stavba več prostorov različnih namembnosti in je v stavbi tudi več lastnikov oziroma uporabnikov?

**Odgovor:**

Za razvrščanje objektov se uporabljajo predpisi, ki urejajo razvrščanje objektov (Uredba o razvrščanju objektov, Tehnična smernica TSG-V-006:2018) in skladno s temi predpisi se objekt razvrsti glede na namembnost uporabe. Ta podatek je praviloma naveden že v projektni dokumentaciji za stavbo. Celotno stavbo se klasificira po njenem pretežnem namenu.

# Vprašanje:

Kako se upošteva število uporabnikov v primeru večstanovanjske stavbe z nadstandardnimi, dupleks stanovanji?

**Odgovor:**

Podatke o številu uporabnikov se lahko pridobi iz projektne dokumentacije (npr. študije PV, zasnove PV, načrta PV, elaborata PV), druge dokumentacije, ki je na voljo, veljavnih tabel. Tabela iz 5. poglavja, Tehničnih smernic TSG-1-001:2019, Računsko število uporabnikov glede na namembnost stavbe oziroma prostorov v njej, se lahko uporabi, ni obvezna. Poleg tega je podatek o predvidenem številu uporabnikov ena od predpisanih vsebin požarnega reda, ki mora biti za obstoječe stavbe že izdelan po veljavnih predpisih.

V večstanovanjskih stavbah, v katerih so stanovanja ločeni požarni sektorji, se za izračun upošteva stanovanje z največjim številom ljudi. V večstanovanjskih stavbah, v katerih stanovanja niso ločeni požarni sektorji, se za izračun upošteva število ljudi v celotni stavbi.

# Vprašanje:

V dejavniku DPV3 naj bi se upoštevalo tudi snovi, ki povečajo požarno ogroženost. Ali se upošteva cisterna s kurilnim oljem?

**Odgovor:**

Pri dejavniku DPV3 se upošteva prevladujoča dejavnost v stavbi glede na njeno površino. Snovi, ki povečajo požarno ogroženost, so snovi, ki zaradi svojih kemijskih in fizikalnih lastnosti povečajo požarno ogroženost ter so naštete v točki 3.1 Tabele 1. Upoštevajo se, kadar presežejo količine v določenem požarnem sektorju.

Če se pri prevladujoči dejavnosti v stavbi proizvaja, uporablja in skladišči snovi, ki ne spadajo v razrede skladiščenja iz točke 3.1 Tabele 1, se taka snov ne upošteva.

# Vprašanje:

Kako je pri sistemih aktivne požarne zaščite, če je podlaga strokovna presoja, ali smo prav razumeli, da ni potrebno potrdilo o brezhibnem delovanju?

**Odgovor:**

Za katere sisteme je potrdilo o brezhibnem delovanju predpisano, določa Pravilnik o nadzoru vgrajenih sistemov aktivne požarne zaščite (Uradni list RS, št. 53/19). To so sistemi, ki so načrtovani in v objekte vgrajeni na podlagi tehničnih rešitev, s katerimi je doseženo izpolnjevanje bistvene zahteve varnosti pred požarom po predpisih in drugih normativnih dokumentih, ki urejajo graditev. Postopek preizkusa vgrajenega sistema aktivne požarne zaščite, ki vključuje tudi pregled dokumentacije, je določen v IV. poglavju navedenega pravilnika.

Pri dejavnikih DPV4, DPV5 in DPV7 se lahko upoštevajo tudi sistemi, za katere potrdilo o brezhibnem delovanju ni predpisano. Ti sistemi so vgrajeni zaradi zvišanja ravni požarne varnosti v stavbi, utemeljeno mora biti s strokovno presojo, ki jo izdela pooblaščeni inženir s področja požarne varnosti. Sistemi morajo biti vgrajeni in vzdrževani skladno z navodili proizvajalca. Vzdrževanje je predmet dodatnega inšpekcijskega nadzora Inšpektorata RS za varstvo pred naravnimi in drugimi nesrečami.

# Vprašanje:

Zakaj ni jasno določenih/razmejenih stopenj 3 in 4 požarne ogroženosti, saj se stopnja 3 (srednja požarna ogroženost) ponavlja v stopnji 4 (srednja do ..... požarna ogroženost)? Zakaj se 3 ne imenuje srednja, 4 pa povečana požarna ogroženost?

**Odgovor:**

Poimenovanje stopenj požarne ogroženosti je ostalo enako kot v starem pravilniku in v veljavnih predpisih s področja varstva pred požarom. Z novim pravilnikom se ni nič spremenilo.

# Vprašanje:

Ali iz ocene požarne ogroženost stavbe, izdelane po novem pravilniku, ki je različna od tiste po starem pravilniku, izhajajo kakšne obveze za spremembo ali nadgradnjo ukrepov za požarno varnost? Sprememba je s 3 na 4.

**Odgovor:**

Vezano na določeno stopnjo požarne ogroženosti stavbe je treba načrtovati in izvajati ukrepe varstva pred požarom, kot jih določajo predpisi s področja varstva pred požarom.

# Vprašanje:

Ali se npr. ocena požarne ogroženosti izdela za večstanovanjsko ali javno stavbo, posebej pa ocena požarne ogroženosti za kotlovnico na kurilno olje?

**Odgovor:**

Oceno požarne ogroženosti stavbe se izdela za posamezno stavbo, uvrščeno na področje 1 Stavbe in za katero je treba skladno s predpisi o požarnem redu izdelati požarni red. Če je kotlovnica taka, samostojna, posamezna stavba, se zanjo izdela oceno požarne ogroženosti posebej.

# Vprašanje:

Ali lahko podatke za izdelavo ocene požarne ogroženosti stavbe izdelovalec pridobi z ogledom, merjenjem, računanjem, izjavo lastnika objekta ipd. in ni potrebno obvezno pridobivanje ali celo izdelovanje projektne dokumentacije s področja požarne varnosti? Kako se upošteva število uporabnikov?

**Odgovor:**

Vrednosti dejavnikov, ki vplivajo na končno stopnjo požarne ogroženosti stavbe, so odvisne od načrtovanih in izvedenih ukrepov varstva pred požarom v stavbi sami. Podatki se praviloma pridobijo iz že izdelane dokumentacije, kot npr. iz projektne dokumentacije, zasnove požarne varnosti, študije požarne varnosti, načrta požarne varnosti oziroma dokumentacije o stavbi, ki je na voljo.

Število uporabnikov se upošteva v stavbi kot celoti in se jih praviloma pridobi iz projektne dokumentacije. Lahko se jih tudi izračuna na podlagi veljavnih tabel. Ena izmed teh tabel je lahko tabela v 5. poglavju Tehničnih smernic TSG-1-001:2019, Računsko število uporabnikov glede na namembnost stavbe oziroma prostorov v njej. Izjema so samo večstanovanjske stavbe, v katerih so stanovanja ločeni požarni sektorji, za izračun se upošteva stanovanje z največjim številom ljudi.